Document ID: 32010R0878

REGOLAMENT TAL-KUMMISSJONI (UE) Nru 878/2010
tas-6 ta’ Ottubru 2010
li jemenda l-Anness I għar-Regolament (KE) Nru 669/2009 li jimplementa r-Regolament (KE) Nru 882/2004 tal-Parlament Ewropew u tal-Kunsill dwar iż-żieda fil-livell tal-kontrolli uffiċjali mwettqa fuq l-importazzjoni ta’ ċertu għalf u ikel ta’ oriġini mhux mill-annimali
(Test b’relevanza għaż-ŻEE)
IL-KUMMISSJONI EWROPEA
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (1), u b’mod partikolari l-Artikolu 15(5) tiegħu,
Billi:
(1)
Ir-Regolament tal-Kummissjoni (KE) Nru 669/2009 (2) jistipula r-regoli li jikkonċernaw il-livell miżjud tal-kontrolli uffiċjali li jridu jitwettqu fuq l-importazzjoni ta’ ċertu għalf u ikel ta’ oriġini mhux mill-annimali elenkati fl-Anness I, f’punti tad-dħul fit-territorji msemmijin fl-Anness I għar-Regolament (KE) Nru 882/2004.
(2)
L-Artikolu 2 tar-Regolament (KE) Nru 669/2009 jistipula li l-lista fl-Anness I tiegħu għandha tkun irriveduta regolarment, u mill-inqas kull tliet xhur, filwaqt li għandhom minn tal-inqas jiġu meqjusa s-sorsi ta’ informazzjoni imsemmijin f’dan l-Artikolu.
(3)
L-okkorrenza u r-rilevanza ta’ inċidenti li jinvolvu l-ikel innotifikati permezz tas-Sistema ta’ Twissija Rapida għall-Għalf u għall-Ikel (RASFF), is-sejbiet tal-missjonijiet f’pajjiżi terzi li jitwettqu mill-Uffiċċju Alimentari u Veterinarju, kif ukoll ir-rapporti ta’ kull tliet xhur li jridu jpoġġu għad-disponiment tal-kontrolli uffiċjali fil-fruntieri tagħhom l-Istati Membri b’konformità mal-Artikolu 15 tar-Regolament (KE) Nru 669/2009, jindikaw li jeħtieġ li tiġi rriveduta l-lista fl-Anness I għar-Regolament imsemmi. B’mod partikolari, l-Anness I tiegħu jrid jiġi rrivedut billi jitħassru dawk il-prodotti li dwarhom is-sorsi ta’ informazzjoni msemmijin hawn fuq juru grad ġeneralment soddisfaċenti ta’ konformità mal-kundizzjonijiet rilevanti tal-UE dwar is-sikurezza u li għalhekk ma għadux ġustifikat livell għoli ta’ kontroll uffiċjali, u billi jiżdiedu prodotti oħra li dwarhom l-istess sorsi juru grad ta’ nuqqas ta’ konformità mal-kundizzjonijiet rilevanti tal-UE rigward is-sikurezza li jiġġustifika l-introduzzjoni ta’ livell ogħla ta’ kontrolli uffiċjali.
(4)
L-emendi għall-Anness I għar-Regolament (KE) Nru 669/2009 stipulati f’dan ir-Regolament għandhom isiru applikabbli kemm jista’ jkun malajr biex jintemmu l-kontrolli uffiċjali ta’ livell għoli għal dawk il-prodotti li jitneħħew mil-lista u jibdew dawn il-kontrolli fuq dawk il-prodotti li jiżdiedu mal-lista.
(5)
Ir-Regolament (KE) Nru 669/2009 għalhekk għandu jiġi emendat skont dan.
(6)
Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Anness I għar-Regolament (KE) Nru 669/2009 huwa mibdul bit-test fl-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fis-7 ta' Ottubru 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-6 ta’ Ottubru 2010.

Labels: 17
5
0
3
6